Taraba, Tomáš, poslanec NR SR (2021-09-22):
Vážené dámy a páni, som veľmi rád, že sa našli poslanci v Národnej rade, ktorí nabrali odvahu a predložili návrh zákona, ktorý chráni jednoducho normálnosť. A to normálnosť znamená to, že deti nie sú majetkom štátu, ich výchova nie je majetkom štátu, ale patrí do rodiny. My sme svojho času poslali Maďarsku, v čase, kedy prijali tento zákon, list za stranu ŽIVOT, podpísali sme ho poslanci Kuffovci, Jano Podmanický a ja, a vyjadrili sme v čase, kedy Maďarsko bolo lynčované, že čo si to dovolilo, aký zákon na ochranu svojich detí prijať, tak sme povedali, že po prvé uznávame absolútnu autonómiu Maďarska, tak ako vstupovalo do Európskej únie, autonómiu a suverenitu prijímať tento typ zákonov a po druhé absolútne uznávame právo Maďarska určovať, aký typ morálnej politiky chcú presadzovať. Som veľmi rád, že na tento náš list reagovala pani ministerka spravodlivosti, pani Varga a poslala nám list, v ktorom osobitne ďakuje, že sme našli zas my odvahu sa zastať Maďarska v čase, kedy panovala úplne taká všeobecná nepríčetná hystéria a ktorá ako keby spochybňovala, že Maďarsko je štát, ktorý by mal byť členom Európskej únie. Pamätáme si na to, ako holandský premiér začal odkazovať, že Maďarsko by malo z Európskej únie vypadnúť. Tým pádom to odkazoval vlastne všetkým ostatným štátom, ktoré preventívne by s niečím takýmto podobným prišli. No a ja si myslím, že nastal čas, aby si aj na Západe začali uvedomovať, že my sme absolútne suverénny štát, ktorý má svoju vlastnú morálnu agendu, ktorú si budeme chrániť tak, ako na to máme právo, keď sme do Európskej únie vstupovali, a nech si láskavo na to všetci začnú zvykať. Práve preto som absolútne rád, že tento typ zákona prišiel a že prišiel o to väčšmi, že aj v tejto Národnej rade sa ukazuje, že sú proste politici, ktorí, okej, hovoria, že takýto zákon treba prijať, ale stane sa podľa všetkého to, že závidia teraz predkladateľom, že ho predložili oni, tak urobia všetky obštrukcie na to, aby ten zákon neprešiel, aby si ho stiahli, aby si ho predložili oni druhýkrát. Je to pre mňa prízemné, je to hanebné, ale v poriadku. Napriek tomu ja za tento zákon hlasovať budem a je úplne jedno, že proste teraz kvôli ješitnosti začnete vymýšľať nejaké procedúry, aby nedajbože si to pripísala opozícia, ale ten zákon na Slovensku je nevyhnutný. A nevyhnutný je práve preto, pretože vidíme, čo aj koaličný partner SaS vo vašej vláde vystrája, že začína púšťať kadejaké persóny na slovenské školy, kde majú bez súhlasu rodičov, bez toho, že by na to mal ktokoľvek nejaký dohľad, vyučovať sexuálnu výchovu. Jednoducho posielate ich do škôl bez toho, aby sa vôbec niekto niekoho pýtal, že či je toto vhodné a či je to vôbec v kompetencii školy toto poskytovať ako nejakú vyučovaciu agendu. Školy majú byť na to, aby učili deti matematiku, písať, angličtinu, cudzie jazyky, biológiu, čokoľvek, ale v tomto všetkom prepadáte, to školstvo už roky už nevie klesnúť kde, pozrime sa na tie rebríčky slovenských škôl, a namiesto toho tam pretláčate túto marxistickú ideológiu o tom, že štát vie lepšie vychovávať svoje deti, ktoré ale jeho deti nie sú. Táto teória tu patrila možno za komunizmu a za každého diktátorského režimu. Takže tento zákon po prvé chráni autonómnosť rodičov a rodín pri výchove svojich detí. To je po prvé, ale nad tým všetkým chráni identitu každého jedného dieťaťa, ktoré sa narodilo ako tvor, ktorý má svoju biologickú identitu. A tá biologická identita nemôže byť spochybňovaná na základe toho, že niekto povie, že človek si môže v akejkoľvek fáze slobodne na základe nejakého dospievania určovať, že v istej fáze života sa tak cíti, v inej inak a podobne. Je to jeho slobodné rozhodnutie, ale nie za predpokladu, že to dieťa je od detstva tlačené do nejakej ideológie, že to je normálne. A keď sa pozrieme na Západ, tak veľmi dobre vidíme, aké to má následky. A tie následky sú také, že prvý, kto je okrem toho dieťaťa obeťou toho celého, tak sú rodičia. Pretože už na Západe sú absolútne normálne rôzne vnútorné také hodnotiace mechanizmy, že či náhodou rodič tým, že vôbec vyučuje svoje dieťa k normálnosti, že či vlastne on neobmedzuje jeho rozlet, jeho kreativitu a neviem čo podobné. To znamená, my v strednej Európe, verím, tak Maďarsko, tak Slovensko, tak Poľsko, uchránime túto normálnosť. A tento zákon je presne o tom. Je úplne hanebné, čo idete urobiť, že na základe nejakých vami vymyslených procedurálnych návrhov idete spôsobiť teraz len to, aby ten zákon neprešiel. Je to úplne že trápne, ale dobre, spravte to, spravte to, pretože už neviete obhájiť, že tu dva roky sedíte na zadkoch a nič ste nepresadili okrem toho, že liberálom pomáhate presadzovať ich agendu, ale v poriadku, spravte si to, ale napriek tomu vyzývam všetkých, veľkosť nie je v tom, čo urobíte, ale v tom, ako budete hlasovať pri tomto návrhu zákona, a ja spolu s ostatnými mojimi kolegami za to hlasovať budem. Ďakujem.